## El CECOPI informa de l’impuls en la neteja i extracció de llots en soterranis i garatges

*** La secretària autonòmica de Seguretat i Emergències destaca que la fi de les tasques de desobstrucció del clavegueram permet incrementar els recursos en els aparcaments
* S’han destinat un màxim de 121 cisternes als treballs en soterranis i garatges, la xifra més elevada fins ara**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, a la qual han assistit el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

En la reunió del CECOPI s’ha posat de manifest l’impuls que s’està donant als treballs de retirada i extracció de llots en soterranis i garatges. La secretària autonòmica de Seguretat i Emergències ha indicat sobre este tema que “durant el dia de hui han treballat 121 cisternes o màquines de desembossar en estes tasques que duen a terme els equips de Bombers Forestals de la Generalitat, el Consorci Provincial de València, la Unitat Militar d’Emergències (UME) i les empreses contractades per la Diputació de València”.

Esta quantitat de maquinària específica per a atendre la neteja d’aparcaments subterranis -ha subratllat la portaveu del CECOPI- “suposa la xifra més alta destinada fins ara d’esta mena de dispositius treballant en l’extracció de llots de soterranis i garatges”. “Amb les 121 cisternes que han treballat hui hem aconseguit el nombre més gran de màquines de desembossar actives”, ha insistit.

En este sentit, Irene Rodríguez ha assenyalat que “es continua treballant en esta operativa a molt bon ritme i, a més, seguim també amb les proves per a la implantació del nou sistema d’extracció de llots mitjançant el producte espessidor”.

La secretària autonòmica espera que “en els pròxims dies puguen conviure tots dos sistemes i es puga anar incorporant nova maquinària per a treballar conjuntament en estes dos operatives i, d’esta manera, continuar impulsant estos treballs prioritaris”.  
D’altra banda, ha afirmat que “han acabat, en línies generals, els treballs de desembossar del clavegueram, la qual cosa està permetent desplaçar part dels recursos que estàvem emprant en el clavegueram a les tasques de neteja dels garatges i soterranis”.

Fecha: 10/12/2024